ΕΛΛΗΝΙΚΗ ΔΗΜΟΚΡΑΤΙΑ
ΕΙΡΗΝΟΔΙΚΕΙΟ ΚΑΛΥΜΝΟΥ                                     
                                                  ΑΝΑΚΟΙΝΩΣΗ
   Λαμβάνοντας υπόψη αφενός την υπ' αριθμ. Δ1α/ΓΠ.οικ.: 9147/10-2-2021 (ΦΕΚ Β΄ 534/10-2-2021) Κοινή Υπουργική Απόφαση και αφετέρου την ειδικότερη υπ’αρ. 12273/4-5-2021 απόφαση του Γενικού Γραμματέα Πολιτικής Προστασίας (ΑΔΑ 6ΝΜΘ46ΜΤΛΒ-ΑΣ5) με την οποία επιβλήθηκαν περιοριστικά μέτρα στη νήσο Κάλυμνο για επιτακτικούς λόγους αντιμετώπισης σοβαρού κινδύνου δημόσιας υγείας και ειδικότερα για τον περιορισμό της διασποράς και των επιπτώσεων της νόσου COVID-19 από την Τετάρτη 05 Μαΐου και ώρα 06:00 π.μ. έως και την Δευτέρα 10 Μαΐου και ώρα 06:00 π.μ ανακοινώνεται ότι κατά το ως άνω χρονικό διάστημα, αναφορικά με τη λειτουργία του Ειρηνοδικείου θα ισχύσουν τα εξής:
   Η εξυπηρέτηση των πολιτών από το Ειρηνοδικείο Καλύμνου θα πραγματοποιείται αποκλειστικά και μόνο ηλεκτρονικά, με την αποστολή των αιτημάτων τους στην ηλεκτρονική διεύθυνση eirkalymnou@gmail.com και ΧΩΡΙΣ της φυσική τους παρουσία στο κατάστημα του Ειρηνοδικείου. 
     Οι πληρεξούσιοι δικηγόροι των οποίων η μετάβαση στο κατάστημα του Ειρηνοδικείου Καλύμνου επιτρέπεται για λόγους εργασίας θα εξυπηρετούνται αποκλειστικώς και μόνο κατόπιν ραντεβού με τη Γραμματέα του Ειρηνοδικείου στο τηλ. 2243029550 ή στην ηλεκτρονική διεύθυνση eirkalymnou@gmail.com με χρονικό καταμερισμό ανά τουλάχιστον 20 λεπτά. Καθένας θα μπορεί να καταθέσει μέχρι δύο (2) δικόγραφα ενώ δεν θα κατατίθενται αιτήσεις έκδοσης κληρονομητηρίων, αναγνώρισης/τροποποίησης σωματείων ούτε αιτήσεις για δημοσίευση διαθηκών. Λόγω της εξαιρετικά κρίσιμης επιδημιολογικής κατάστασης που επικρατεί στο νησί παρακαλούνται να επιδείξουν κατανόηση και πνεύμα συνεργασίας και να προσέρχονται στο Ειρηνοδικείο αποκλειστικά και μόνο για την διεκπεραίωση υποθέσεων που άπτονται κατεπειγόντων ζητημάτων (λ.χ παραγραφή αξιώσεων, καταληκτικές δικονομικές προθεσμίες). 
Θα δημοσιεύονται αποφάσεις και διατάξεις.

Δεν θα διεξάγεται προκαταρκτική εξέταση.
   Δεν θα διενεργούνται ένορκες βεβαιώσεις. Οι ήδη προγραμματισθείσες δεν θα πραγματοποιηθούν λαμβανομένης υπόψη της καθολικής απαγόρευσης κυκλοφορίας των πολιτών από την οποία δεν προβλέπεται ως εξαίρεση η προσέλευση σε δημόσια υπηρεσία για ένορκη κατάθεση παρά μόνο για εργασία. Δεδομένου ότι οι προθεσμίες για το κλείσιμο των φακέλων της νέας τακτικής δεν τελούν σε αναστολή επισημαίνεται η δυνατότητα παράτασής τους κατ’αρ. 148 Κ.Πολ.Δ. εάν και εφόσον δεν προλαβαίνει να επαναληφθεί η λήψη των ενόρκων βεβαιώσεων εμπρόθεσμα.
Άπαντες οι εισερχόμενοι στο κατάστημα του Ειρηνοδικείου υποχρεούνται: 1) Να φορούν μάσκα και να χρησιμοποιούν αντισηπτικό (υπάρχει διαθέσιμο στους χώρους του Ειρηνοδικείου) 2) Να τηρούν απόσταση μεταξύ τους τουλάχιστον 1,5 μέτρο 3) ΝΑ ΕΙΣΕΡΧΟΝΤΑΙ ΕΝΑΣ-ΕΝΑΣ ΣΤΟΥΣ ΧΩΡΟΥΣ ΤΩΝ ΓΡΑΦΕΙΩΝ ΤΟΥ ΕΙΡΗΝΟΔΙΚΕΙΟΥ ΚΑΛΥΜΝΟΥ.
                                              Κάλυμνος, 5-5-2021
                                    Η Δόκιμη Ειρηνοδίκης Καλύμνου
                                               Ελένη Προδρόμου


